রাজ্য সরকারি কর্মীদের ছুটি বাতিলের নির্দেশ নবান্নের

কলকাতা: ভারত-পাক যুদ্ধের আবহে বড় সিদ্ধান্ত নিল নবান্ন। সমস্ত সরকারি কর্মীদের ছুটি বাতিল (Government Office Leave Cancelation Order) করা হল। শারীরিক অসুস্থতা বাদ দিয়ে আর কেউ এই মুহূর্তে ছুটি আর পাবেন না, ঘোষণা করে দিল নবান্ন। বৃহস্পতিবার মমতা সাংবাদিক বৈঠকে বলেন, আপনারা কেউ প্যানিক করবেন না। পহেলগানমে জঙ্গিহামলার জবাবে মঙ্গলবার মধ্যরাতে পাকিস্তান ও পাক অধিকৃত কাশ্মীরের জঙ্গি ঘাঁটিতে হামলা চালিয়েছে ভারতীয় সীমান্তরক্ষী বাহিনী। অপারেশন সিঁদুরের পর থেকেই পাল্টা প্রত্যাঘাতের হুঁশিয়ারি দিয়েছে পাকিস্তান। এই পরিস্থিতিতে সীমান্তে গুলির লড়াই বেড়েছে। দেশজুড়ে জারি উত্তেজনার পরিস্থিতি। এই পরিস্থিতিতে সকলকে একজোট হয়ে কাজের আবেদন করেছিলেন মুখ্যমন্ত্রী মমতা বন্দ্যোপাধ্যায় (Mamata Banerjee)। নবান্নের তরফে ছুটি বাতিলের নির্দেশিকা জারি করা হল।

আরও পড়ুন: অনির্দিষ্টকালের জন্য কলকাতা পুরসভার সমস্ত কর্মীদের ছুটি বাতিল

নবান্নের নির্দেশিকায় বলা হয়েছে, যে সমস্ত সরকারি কর্মচারীরা ইতিমধ্যেই ছুটি নিয়ে রেখেছেন সেই ছুটি সব বাতিল করা হল। বর্তমান পরিস্থিতিকে মাথায় রেখে এই ছুটি বাতিল নির্দেশিকা জারি করল রাজ্য। কোনও সরকারি কর্মী নিজের এলাকা ছাড়তে পারবেন না। যার পোস্টিং যেখানে রয়েছে তিনি আপাতত সেখানেই থাকবেন বলে ঘোষণা করেছে নবান্ন। রাজ্যবাসীকে আতঙ্কিত না হওয়ার বার্তা দিয়েছেন মুখ্যমন্ত্রী। রাজ্যে কন্ট্রোলরুম খোলা হয়েছে বলেও জানিয়েছিলেন তিনি। উত্তরবঙ্গেও একটি কন্ট্রোলরুম খোলা রয়েছে বলে জানিয়েছেন মুখ্যমন্ত্রী।

অন্য খবর দেখুন